Κανονισμός (ΕΚ) αριθ. 1302/2003 της Επιτροπής

της 23ης Ιουλίου 2003

περί θεσπίσεως παρέκκλισης από τον κανονισμό (ΕΚ) αριθ. 1439/95 σχετικά με τους λεπτομερείς κανόνες εφαρμογής του κανονισμού (ΕΟΚ) αριθ. 3013/89 του Συμβουλίου για τις εισαγωγές και εξαγωγές προϊόντων στον τομέα του προβείου και αιγείου κρέατος

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2529/2001 του Συμβουλίου, της 19ης Δεκεμβρίου 2001, περί κοινής οργανώσεως αγοράς στον τομέα του προβείου και αιγείου κρέατος(1), και ιδίως το άρθρο 16,

Εκτιμώντας τα ακόλουθα:

(1) Ο κανονισμός (ΕΚ) αριθ. 2366/2002 της Επιτροπής, της 27ης Δεκεμβρίου 2002, για το άνοιγμα κοινοτικών δασμολογικών ποσοστώσεων το έτος 2003 για ζώντα αιγοπρόβατα και κρέας αιγοπροβάτων(2), όπως τροποποιήθηκε από τον κανονισμό (ΕΚ) αριθ. 915/2003(3), προβλέπει το δικαίωμα για τους εισαγωγείς να εισάγουν τα προϊόντα που υπάγονται στον κωδικό ΣΟ 0204 καταγωγής χωρών ΑΚΕ στο πλαίσιο της ομάδας χωρών αριθ. 5 του παραρτήματος του κανονισμού (ΕΚ) αριθ. 2366/2002 (ποσόστωση ΓΣΔΕ/ΠΟΕ) δηλαδή, χωρίς κατ' αξία και ειδικούς δασμούς από την 1η Ιανουαρίου 2003.

(2) Το άρθρο 15 δεύτερο εδάφιο του κανονισμού (ΕΚ) αριθ. 1439/95 της Επιτροπής(4), όπως τροποποιήθηκε τελευταία από τον κανονισμό (ΕΚ) αριθ. 272/2001(5), προβλέπει ότι κατά τη διάρκεια κάθε ενός από τα τρία πρώτα τρίμηνα κάθε έτους, τα πιστοποιητικά εισαγωγής που αναφέρονται στο πρώτο εδάφιο του κανονισμού αυτού εκδίδονται εντός του ορίου του ενός τετάρτου των ποσοτήτων που αναφέρονται στους κανονισμούς σχετικά με τις ετήσιες δασμολογικές ποσοστώσεις.

(3) Το άρθρο 16 παράγραφοι 4 και 5 του κανονισμού (ΕΚ) αριθ. 1439/95 προβλέπει τη διαδικασία και ιδίως τις χρονικές περιόδους για την έκδοση πιστοποιητικών εισαγωγής. Ο κανονισμός (ΕΚ) αριθ. 285/2003 της Επιτροπής, της 14ης Φεβρουαρίου 2003, για την έκδοση πιστοποιητικών εισαγωγής για τα προϊόντα του τομέα του προβείου και αιγείου κρέατος στο πλαίσιο δασμολογικών ποσοστώσεων ΓΣΔΕ/ΠΟΕ που δεν είναι ειδικές ποσοστώσεις ανά χώρα, για το πρώτο τρίμηνο του 2003(6) καθόρισε το ποσοστό των ποσοτήτων για τις οποίες υποβλήθηκε αίτηση και που έπρεπε να εγκριθούν πριν από την τροποποίηση του κανονισμού (ΕΚ) αριθ. 2366/2002 από τον κανονισμό (ΕΚ) αριθ. 915/2003. Οι εισαγωγείς που έχουν υποβάλει αίτηση για έκδοση πιστοποιητικών εισαγωγής για το πρώτο τρίμηνο του 2003 σχετικά με τα προϊόντα καταγωγής μίας των χωρών ΑΚΕ τη Ναμίμπια, δεν είχαν πρόσβαση στις ποσοστώσεις ΓΣΔΕ/ΠΟΕ πριν από την εν λόγω τροποποίηση.

(4) Για να μπορέσει η Επιτροπή να λάβει απόφαση σχετικά με την αναδρομική έκδοση των πιστοποιητικών εισαγωγής για το πρώτο τρίμηνο του 2003, ως επακόλουθο της υποβολής των αιτήσεων από τους εισαγωγείς προϊόντων που υπάγονται στον κωδικό ΣΟ 0204 καταγωγής Ναμίμπιας, κρίνεται σκόπιμο να προβλεφθούν παρεκκλίσεις από τις σχετικές διατάξεις του κανονισμού (ΕΚ) αριθ. 1439/95.

(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης αιγείου και προβείου κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Κατά παρέκκλιση από το άρθρο 15 δεύτερο εδάφιο του κανονισμού (ΕΚ) αριθ. 1439/95, óσον αφορά το πρώτο τρίμηνο του 2003, τα πιστοποιητικά εισαγωγής χορηγούνται στους αιτούντες πιστοποιητικών εισαγωγής για προϊόντα που υπάγονται στον κωδικό ΣΟ 0204 καταγωγής Ναμίμπιας, υπό τους ίδιους όρους με εκείνους που καθορίστηκαν στα άρθρα 1 και 3 του κανονισμού (ΕΚ) αριθ. 285/2003 για την εισαγωγή των προϊόντων αυτών από τη Νότια Αφρική.

Άρθρο 2

1. Κατά παρέκκλιση από το άρθρο 16 παράγραφος 4 του κανονισμού (ΕΚ) αριθ. 1439/95, η Επιτροπή επιτρέπει, πριν από τις 26 Ιουλίου 2003, την έκδοση πιστοποιητικών εισαγωγής για το πρώτο τρίμηνο του 2003 για τις αιτήσεις που υποβλήθηκαν κατά τις δέκα πρώτες ημέρες του Ιανουαρίου 2003 σχετικά με τα προϊόντα που υπάγονται στον κωδικό ΣΟ 0204 καταγωγής Ναμίμπιας, σύμφωνα με το άρθρο 1 του κανονισμού αυτού.

2. Κατά παρέκκλιση από το άρθρο 16 παράγραφος 5 του κανονισμού (ΕΚ) αριθ. 1439/95, τα πιστοποιητικά που αναφέρονται στην παράγραφο 1 του εν λόγω άρθρου πρέπει να εκδοθούν στις 30 Ιουλίου 2003 το αργότερο.

Άρθρο 3

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 23 Ιουλίου 2003.

Για την Επιτροπή

Franz Fischler

Μέλος της Επιτροπής

(1) ΕΕ L 341 της 22.12.2001, σ. 3.

(2) ΕΕ L 351 της 28.12.2002, σ. 73.

(3) ΕΕ L 130 της 27.5.2003, σ. 5.

(4) ΕΕ L 143 της 27.6.1995, σ. 7.

(5) ΕΕ L 41 της 10.2.2001, σ. 3.

(6) ΕΕ L 42 της 15.2.2003, σ. 28.